Milanová, Natália, ministerka kultúry SR (2020-07-24):
Ďakujem veľmi pekne za slovo, pán predsedajúci. Vážené kolegyne, kolegovia, ministri, dovoľte, aby som aj ja povedala pár poznámok k návrhu na vyslovenie nedôvery predsedovi vlády Igorovi Matovičovi z dielne SMER 1, SMER 2, kým sa dostanem k hlavnému bodu, tak len pár drobností, ktoré tu už odzneli. Vy nám vyčítate, že v čase bezprecedentnej krízy sme prijímali návrhy v skrátenom legislatívnom konaní. Jednu tlačovku za druhou máte, kde hovoríte o tom, akí sme pomalí, a keď chceme veci urýchliť, tak nám vyčítate skrátený proces, takže slovíčko schizofrénia tu už dnes odznela, tak treba sa nad tým zamyslieť. A keď sme pri tom samotnom skrátenom legislatívnom konaní, spomeňme, už tu boli spomenuté slávne 13. dôchodky. V predvečer volieb v skrátenom legislatívnom konaní bez účasti nejakej odbornej diskusie 400-miliónová diera do rozpočtu, ako povedal pán Fico, s prstom v nose by tie peniaze našiel. No to som ozaj zvedavá kde? Lebo keď sa pozriem, v akom stave ste nechali napríklad to ministerstvo kultúry, ktoré hospodári s 
300-miliónovým rozpočtom, tak pochybujem, že by ste niekde našli čo i len jedno euro. Jednou z výčitiek z tých niekoľkých, ktoré je uvedené v samotnom dokumente a pre ktorú, pre ktorý teda by mal byť odvolaný náš premiér, je nízka kvalita manažovania, teda riadenia jednotlivých ministerstiev. Nechcem hovoriť za iné rezorty, ale mám pocit, že na žiadnych rezortoch to manažovanie nebolo úplne dokonalé, minimálne na rezorte kultúry pocit dokonalosti absolútne absentuje. A nemyslím si, že to nie je len pocit, je to vlastná skúsenosť s prevzatím rezortu po pani Ľubici Laššákovej. Nuž takže si to skúsme zhrnúť, čo je tým výsledkom 
12-ročného riadenia rezortu kultúry. Každá tretia pamiatka je na spadnutie, celkový dlh sa vyšplhal na päť a pol miliardy, depozitáre sú v havarijnom stave. Keby tu bol pán Raši sedel, tak mu poviem, že jeden taký sa nachádza aj v Košiciach v Štátnej vedeckej knižnici. Krásnu Hôrku ste za 9 rokov, už pomaly za 10, nedokázali opraviť, nieto ešte sprístupniť verejnosti. Kaštieľ v Rusovciach, ktorý ešte pán Fico sľuboval opraviť pre úspešné predsedníctvo v roku 2016, je v totálne dezolátnom stave, najdrahší holubník v Európe, ak nie na celom svete, a to kaštieľ patril priamo pod premiéra. Na Spišskom hrade sa urobilo tak málo, že aj dobrovoľníci na hrade Uhrovec predbehli štátnu pamiatku v množstve odvedenej práce. Pre začiatok, máte pocit, že toto je dobré manažovanie ministerstiev za posledné, za posledné roky, 12 rokov, 2 roky, 4, je to úplne jedno. Pokračujem. Po nástupe sme zistili, že za prvé dva mesiace ste vybrakovali rozpočet ministerstva kultúry na pol roka. Tá povestná metaforická prázdna špajza, ja to nazvem komora kľudne, nepotrebujem ani synonymický slovník, bola na ministerstve kultúry realitou. Rozdávali sa platy, odmeny, ktoré nemali finančné krytie, podpisovali sa nezmyselné zmluvy. Právne zastupovanie v dvoch súdnych sporoch za takmer 6 mil. eur bez DPH, 6 mil. eur pre jednu právničku. Nebudem hovoriť ešte navyše o advokátskej zmluve na ďalších 200-tisíc. Toto považujete za vaše dobré riadenie? Nebudem hovoriť o tom, že ministerstvo kultúry malo zaplatiť marketing pani ministerke 48-tisíc eur na pol roka. Zopakujem to ešte raz, ministerstvo kultúry malo platiť 12 eur mesačne za osobný facebook pani Laššákovej. Samozrejme, zrušené. Poďme ďalej perfektne riadeným rezortom: 70-tisíc eur za poradenstvo vo verejnom obstarávaní, ktoré mimochodom funguje na samotnom rezorte, bravúrne zmanažovanie vyhadzovania peňazí von oknom. Slovenské kultúrne a informačné centrum v Izraeli s nulovou činnosťou stálo ministerstvo kultúry 400-tisíc eur. Zmluva na dodávku elektriny na štyri roky fixne, v dnešnej dobe už takmer nevídané, za 80 eur za MWh prakticky v celom rezorte kultúry, pričom bežné ceny sa pohybujú od 40 do 60 eur. Takže skvelý manažment, tlieskam. Môžem spomenúť aj niektoré podriadené inštitúcie. Ešte pred začiatkom koronakrízy vyrobilo Slovenské národné divadlo sekeru takmer 2 mil. eur. Opakujem, 2 mil. eur, lebo ste aj vtedy s pánom, už teraz bývalým premiérom, Pellegrinim ústne sľúbili väčšie dotácie pre divadlo, no ako ste, akosi ste ich tam zabudli poslať. Vy ste odišli, prišla koronakríza, teraz naozaj neviem, čo je horšie. No len keď sa pozriete na množstvá nevýhodných zmlúv, neodôvodnené odmeny, plytvanie na každom rohu, tak potom je jasné, že ministerstvo kultúry zo štandardného rozpočtu nemá ani len na svoj chod, nieto ešte pomôcť kultúre v ťažkých časoch. Na konci minulého roka ste prijali taký skvelý rozpočet a tak výborne ste ho za dva mesiace zmanažovali, že keby sme neurobili opatrenia, tak na konci roka nebude na výplaty. A vy tu hovoríte niečo o zlom manažovaní, riadení? A to ani nespomínam eurofondy. Za šesť rokov zo siedmich ste dokázali vyčerpať tretinu. Tretinu. Keby sa poriadne nastavili výzvy a riadne sa čerpali eurofondy, 260 mil. eur na kultúrno-kreatívny priemysel mohol teraz byť rozdelený medzi ľuďmi, ktorí žijú veľmi ťažké časy. Keď sme pri eurofondoch, 160 mil. na digitalizáciu kultúrneho dedičstva. Podľa záverov Inštitútu kultúrnej politiky iba IT servis tejto digitalizácii je v priemere desaťkrát drahší ako v Českej republike. A viete, čo je výsledok tejto digitalizácie? 1,4 milióna zdigitalizovaných objektov, z ktorých si ale môžme pozrieť iba 80-tisíc. Hoci už toto považujem celé za extrém diletantstva, tak sa nájde ešte zopár ďalších manažérskych hororov. To, čo v Čechách stojí 45-tisíc eur, vy ste zaplatili cez Národné osvetové centrum 2 mil., drahšie o 4 400 %. Ešte stále trváte na tom, že ste dobre manažovali túto krajinu? Už len na záver spomeniem dlhoročné neriešenie základných legislatív, sponzoring RTVS alebo horúcu tému štatút umelca, keby sme už teraz mali, aj cez krízu by sme dokázali prežiť oveľa jednoduchšie. Pýtam sa ešte raz, či si stále myslíte, že to riadenie spĺňalo parametre dobrého riadenia? Možno áno, ale iba pre vaše vlastné záujmy. Nebudem hovoriť o iných rezortoch, hoci naozaj nemám pochybnosti, že to, čo tam našli moji kolegovia, boli veľmi podobné smutné príbehy, ale po 12 rokoch môžem skonštatovať, že rezort kultúry je v dezolátnom stave. Tam je spúšť. V návrhu na vyslovenie nedôvery predsedovi vlády odôvodňujú bývalí dlhoroční členovia vlády svoj zámer aj týmito slovami: „Celé politické pôsobenie Igora Matoviča je založené na podvode, krivých obvineniach politických oponentov a klamstvách na úkor voličov.“ Mne sa naozaj asi sníva. To ste asi písali o sebe. Ako povedal svojho času váš kamarát sociálny demokrat Ferenc Gyurczány: „Evidentne sme klamali celý minulý rok a pol, dva roky, a pritom sme mimochodom štyri roky nič nerobili. Nedokážem povedať jediné významné vládne opatrenia, na ktoré by sme mohli byť hrdí.“ Dámy a páni, mali ste 12 rokov, aby ste ukázali vaše manažérske schopnosti. To, čo ja môžem konštatovať po štyroch mesiacoch, je iba to, že ste dokázali, že najlepšie ste vedeli manažovať akurát tak svoje záujmy. Ďakujem veľmi pekne. (Potlesk.)